K. Sárközy, poslankyňa: (2007-10-16):
Na rozdiel od niektorých predrečníkov myslím si, že práve preto môže vláda predkladať takýto návrh zákona, kde ide o rapídne zvýšenie príspevku pri narodení prvého dieťaťa, pretože minulá vláda vďaka svojim reformám dosiahla zvýšený hospodársky rast pre Slovenskú republiku. Keby vláda nemala peniaze, tak asi by nemohla pripraviť takýto návrh zákona. Nemusíte s tým súhlasiť, určite s tým nesúhlasíte, lenže treba povedať, že ste pri moci vyše pätnásť mesiacov, takže konečne by ste už mohli aj vládnuť, nie vyhovárať sa na minulú vládu. Čo mi vadí na tomto návrhu zákona. Pripájam sa k tomu, čo tu už povedal môj predrečník, pán poslanec Brocka. Keď vláda má peniaze na to, aby rozdávala, môžeme s tým súhlasiť, ona vládne, berie aj zodpovednosť. Mne takisto vadí to, že tento zvýšený príspevok 25 000 korún dostanú len prvorodičky. Moja otázka je, prečo to nedostanú tie druhé, tretie, štvrté alebo tie ďalšie deti. Voči tým ostatným deťom je to diskriminácia. To prvé dieťa sa v rodine narodí. Síce vo svete je taký trend, že postupne pribúdajú manželstvá bez detí, ale myslím si, že na Slovensku, chvalabohu, tento trend ešte nie je prítomný, aj keď v mizivých percentách určite je. Takže keď má vláda peniaze na to, aby zvyšovala príspevky pri narodení dieťaťa, moja otázka je, prečo to nie je aj pri ostatných deťoch. A hlavne ja by som povedala ešte jednu pripomienku. Vy ste tu zdôrazňovali už vtedy, keď sa pripravoval tento návrh zákona, že však pri tom prvom dieťati je najviac výdavkov, treba kupovať kočík, vaničku, a nechcem tu pokračovať. S tým možno sčasti súhlasiť. Ale čo keď napr. sú také rodiny, a pevne verím, že ich je viac, keď to druhé dieťa sa narodí napr. po desiatich rokoch? Tam netreba od začiatku kupovať všetko? Však po tých desiatich rokoch už ten kočík a vanička a podobné záležitosti nespĺňajú svoj účel. Teraz by som sa ešte vyjadrila trošičku k tej zdravotnej stránke tohto zákona, kde ste v predkladacej správe hovorili, že tam musí byť splnená podmienka, aby tie mamičky, ktoré chcú dostať tento príspevok, pravidelne navštevovali gynekologické poradne od štvrtého mesiaca tehotenstva. Moja otázka je, prečo to má byť práve od štvrtého mesiaca, keď tie prvé tri mesiace tehotenstva sú najrizikovejšie, a prečo nezaviesť túto podmienku aj pri druhom, treťom, štvrtom alebo piatom dieťati. Tomu nijako nerozumiem. Kedy sa bude rodiť viac detí na Slovensku. Sme na Slovensku, takže nás zaujíma aj tento jav, pretože demografická krivka je veľmi zlá. Bude to vtedy, keď tu bude stabilita spoločnosti, keď mladé rodiny nebudú strašené mesiace Zákonníkom práce, fungovaním jednej zdravotnej poisťovne a keď minimálne rok nebudú počúvať, že sa zruší 2. pilier, čo bude s 1. pilierom a podobné záležitosti. Keď na Slovensku bude stabilita, bude sa rodiť určite viac detí. Tento krok, ktorý teraz vláda predkladá, považujem za nesystémový jav, taký istý nesystémový jav, ako sú napr. vianočné dôchodky, pretože sú to populistické prvky. Keď sú peniaze, ešte raz zdôrazňujem, tie peniaze, ktoré má vláda k dispozícii na rodinnú politiku, treba rozdeliť medzi druhé, tretie alebo štvrté dieťa, pretože inak je to diskriminácia nielen k narodeniu prvého dieťaťa. Napriek týmto výhradám, ktoré som povedala, poslanci Strany maďarskej koalície podporia tento návrh zákon. Neviem si v opačnom garde predstaviť, žeby poslanci strany Smer podporili hocijaký  návrh zákona, ktorý predkladajú poslanci Strany maďarskej koalície. Ďakujem. (Potlesk.)